pythainlp/thaigov-v2-corpus-22032023 huggingface dataset:
วันพฤหัสบดีที่ 6 พฤษภาคม 2564
GHB Buddy บริการใหม่จาก ธอส. บน Application : Line แจ้งลูกค้าทันที ที่บัญชีมีความเคลื่อนไหว สะดวก ปลอดภัย ไร้กังวล
ธอส. เพิ่มช่องทางในการให้บริการลูกค้าทางดิจิทัล โดยไม่ต้องเดินทางมาที่สาขา ลดโอกาสการแพร่ระบาดของเชื้อไวรัส COVID-19 ระลอกใหม่ ด้วย “GHB Buddy : เพื่อนดีๆ มีกันทุกคน” บริการใหม่บน  Application : Line สบายใจทุกความเคลื่อนไหวของบัญชี
ธนาคารอาคารสงเคราะห์ (ธอส.) เพิ่มช่องทางในการให้บริการลูกค้าทางดิจิทัล โดยไม่ต้องเดินทางมาที่สาขา ลดโอกาสการแพร่ระบาดของเชื้อไวรัส COVID-19 ระลอกใหม่ ด้วย “GHB Buddy : เพื่อนดีๆ มีกันทุกคน” บริการใหม่บน Application : Line สบายใจทุกความเคลื่อนไหวของบัญชี เพราะ GHB Buddy จะไลน์แจ้งลูกค้าทันทีในทุกครั้งที่มีความเคลื่อนไหวทั้งการฝากเงิน ถอนเงิน โอนเงิน ชำระเงินกู้ ชำระค่าเบี้ยประกันอัคคีภัย ถูกรางวัลสลากออมทรัพย์ ผลการขอสินเชื่อ และแจ้งยอดชำระเงินกู้ล่วงหน้า และยังสามารถเช็คข้อมูลสำคัญ อาทิ สถานะการขอสินเชื่อ ยอดเงินกู้คงเหลือ ยอดเงินคงเหลือในบัญชีเงินฝาก จำนวนหน่วย/มูลค่า/จำนวนเงินรวมที่ถูกรางวัลสลากออมทรัพย์ ปลอดภัยและเป็นส่วนตัว เนื่องจาก GHB Buddy แจ้งความเคลื่อนไหวไปยัง Application : Line ในโทรศัพท์ของลูกค้าโดยตรง พิเศษ!! ไม่คิดค่าธรรมเนียม และลงทะเบียนเข้าใช้งาน GHB Buddy ครั้งแรก รับทันที 50 คะแนน ในโครงการ GHB Reward เพื่อสะสมและนำไปแลกรับของรางวัลได้อีกด้วย
สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่
ศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL
วันพฤหัสบดีที่ 6 พฤษภาคม 2564
กรมทางหลวงชนบทสร้างทางต่างระดับข้าม ทล.37 อำเภอหัวหิน จังหวัดประจวบคีรีขันธ์เพื่อแก้ไขปัญหาการจราจรติดขัดและลดอุบัติเหตุบนถนนเพชรเกษม
กรมทางหลวงชนบท กระทรวงคมนาคม ดำเนินโครงการก่อสร้างทางต่างระดับข้ามทางหลวงแผ่นดินหมายเลข 37 เชื่อมระหว่างทางหลวงชนบทสาย ปข.2052 กับ ทางหลวงชนบทสาย ปข.2057 อำเภอหัวหิน จังหวัดประจวบคีรีขันธ์
กรมทางหลวงชนบท (ทช.) กระทรวงคมนาคม ดำเนินโครงการก่อสร้างทางต่างระดับข้ามทางหลวงแผ่นดินหมายเลข 37 เชื่อมระหว่างทางหลวงชนบทสาย ปข.2052 กับ ทางหลวงชนบทสาย ปข.2057 อำเภอหัวหิน จังหวัดประจวบคีรีขันธ์ เพื่อป้องกันการเกิดอุบัติเหตุบนถนนเพชรเกษมและบริเวณสี่แยก แก้ไขปัญหาการจราจรติดขัดให้ประชาชนสามารถสัญจรและขนส่งสินค้าได้อย่างสะดวก รวดเร็ว ปลอดภัย ส่งเสริมการท่องเที่ยวในจังหวัด สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
นายปฐม เฉลยวาเรศ อธิบดีกรมทางหลวงชนบท เปิดเผยว่า ปัจจุบันถนนเพชรเกษม อำเภอหัวหิน จังหวัดประจวบคีรีขันธ์ มีปริมาณการจราจรค่อนข้างมาก โดยเฉพาะรถบรรทุก ทำให้การจราจรบริเวณสี่แยก (จุดตัดของทางหลวงแผ่นดินหมายเลข 37 กับทางหลวงชนบทสาย ปข.2057) ติดขัดและเกิดอุบัติเหตุบ่อยครั้ง ส่งผลให้เกิดความไม่ปลอดภัยในชีวิตและทรัพย์สิน ทช. จึงได้ดำเนินโครงการก่อสร้าง ทางต่างระดับข้ามทางหลวงแผ่นดินหมายเลข 37 เชื่อมระหว่างทางหลวงชนบทสาย ปข.2052 กับ สาย ปข.2057 อำเภอหัวหิน จังหวัดประจวบคีรีขันธ์ โดยได้ก่อสร้างสะพานข้ามฯ มีลักษณะเป็น 2 สะพานวางขนานกัน ขนาด 4 ช่องจราจร ไป - กลับ พร้อมก่อสร้างจุดกลับรถใต้สะพานก่อนถึงทางแยกทั้ง 2 ข้าง มีถนนต่อเชื่อมสะพาน ขนาด 4 ช่องจราจร เกาะกลาง โดยมีจุดกลับรถทั้ง 2 ข้าง ตลอดจนระบบระบายน้ำ เครื่องหมายจราจร ไฟฟ้าแสงสว่าง และสิ่งอำนวยความปลอดภัย รวมระยะทาง 2.071 กิโลเมตร ใช้งบประมาณในการก่อสร้าง รวม 382.300 ล้านบาท
ปัจจุบันการก่อสร้างมีความก้าวหน้าไปแล้วกว่าร้อยละ 95 คาดว่าจะดำเนินการก่อสร้างแล้วเสร็จและเปิดให้ประชาชนได้ใช้สัญจรได้ในเดือนพฤษภาคม 2564
วันพฤหัสบดีที่ 6 พฤษภาคม 2564
ออมสิน ช่วยลูกหนี้สู้ภัย COVID-19 ระลอกใหม่ ออกมาตรการสมัครใจพักชำระเงินต้น ผ่าน MyMo เริ่ม 11 พ.ค. 64 นี้ คาดช่วยลูกหนี้ลดภาระรายเดือนกว่า 1 ล้านราย
ที่ประชุม ครม.เมื่อวันที่ 5 พ.ค. 2564 เห็นชอบมาตรการด้านการเงินเพื่อช่วยเหลือและบรรเทาผลกระทบการแพร่ระบาดของ COVID-19 ในส่วนมาตรการพักชำระหนี้ของสถาบันการเงินเฉพาะกิจ โดยให้ขยายระยะเวลาพักชำระหนี้ลูกค้ารายย่อยออกไปจนถึง 31 ธ.ค.2564 ตามความสมัครใจ
นายวิทัย รัตนากร ผู้อำนวยการธนาคารออมสิน เปิดเผยว่า หลังจากที่ประชุมคณะรัฐมนตรี (ครม.) เมื่อวันที่ 5 พ.ค. 2564 เห็นชอบมาตรการด้านการเงินเพื่อช่วยเหลือและบรรเทาผลกระทบการแพร่ระบาดของเชื้อไวรัสโคโรนา 2019 (COVID-19) ในส่วนของมาตรการพักชำระหนี้ของสถาบันการเงินเฉพาะกิจ โดยให้ขยายระยะเวลาพักชำระหนี้ลูกค้ารายย่อย ออกไปจนถึงวันที่ 31 ธันวาคม 2564 ตามความสมัครใจ นั้น
ธนาคารออมสิน ได้ออกมาตรการให้ความช่วยเหลือเพื่อลดภาระการผ่อนชำระหนี้รายเดือน และบรรเทาปัญหาสภาพคล่องแก่ลูกหนี้สินเชื่อของธนาคารที่ได้รับผลกระทบจากปัญหาการแพร่ระบาดของ COVID-19 โดยเปิดโอกาสให้ลูกหนี้สมัครใจเข้ามาตรการพักชำระเงินต้น จ่ายเฉพาะดอกเบี้ย ครอบคลุมลูกหนี้สินเชื่อทุกประเภท ทั้งที่เป็นรายย่อยและสินเชื่อธุรกิจ โดยมีลูกหนี้ที่มีคุณสมบัติสามารถเข้าโครงการได้ จำนวนประมาณ 1 ล้านราย นอกจากนี้ ลูกหนี้รายใดมีความจำเป็นต้องรับความช่วยเหลือเพิ่มเติมจากการพักชำระเงินต้น ธนาคารอาจพิจารณามาตรการช่วยเหลือที่เหมาะสมได้เป็นรายกรณี ซึ่งมาตรการดังกล่าวนี้เป็นมาตรการเสริมจากการแก้ไขปัญหาหนี้ค้างชำระ ที่ธนาคารได้ดำเนินการมาตั้งแต่วันที่ 1 ธันวาคม 2563 เพื่อช่วยเหลือลูกหนี้ที่ได้รับผลกระทบรุนแรงจนไม่สามารถชำระหนี้ได้ตามงวดชำระเดิม โดยที่ผ่านมามีผู้เข้าร่วมโครงการแล้วมากกว่า 5 แสนราย
ทั้งนี้ ลูกค้าสินเชื่อของธนาคารออมสินสามารถแจ้งความประสงค์ขอเข้ามาตรการพักชำระเงินต้นเป็นการชั่วคราว และเลือกแผนการชำระหนี้ด้วยตนเองผ่านแอปพลิเคชัน MyMo ได้ตั้งแต่วันที่ 11 พฤษภาคม - 30 มิถุนายน 2564 สำหรับลูกหนี้สินเชื่อธุรกิจที่มีวงเงินกู้เกิน 10 ล้านบาท สามารถติดต่อดำเนินการที่สาขาของธนาคาร สอบถามละเอียดเพิ่มเติมได้ที่ Call Center ธนาคารออมสิน โทร. 1115
วันพฤหัสบดีที่ 6 พฤษภาคม 2564
ก.แรงงาน รับมอบผลิตภัณฑ์ในเครือบริษัทไบ่ ลี่ ฯ นำไปส่งมอบให้เจ้าหน้าที่สู้โควิด-19
รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน รับมอบขนมจำนวน 4,000 ลัง จากบริษัท ไบ่ ลี่ เอ็นเตอร์ไพร์ส จำกัด ให้กระทรวงแรงงานนำไปส่งมอบแก่เจ้าหน้าที่ผู้ปฏิบัติงานและบุคลากรทางการแพทย์
เมื่อวันที่ 6 พฤษภาคม 2564นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงานรับมอบผลิตภัณฑ์ของบริษัท ไบ่ ลี่ เอ็นเตอร์ไพร์ส จำกัด ซึ่งเป็นข้าวผัดอบกรอบผสมผักและผลไม้อบแห้ง ตรา ว่าง ว่าง รวมจำนวนทั้งสิ้น 4,000 ลัง คิดเป็นมูลค่า 2,826,200 บาท จาก นางสราญจิตร หวัง กรรมการผู้จัดการบริษัท เป็นผู้ส่งมอบ โดยมีนางเธียรรัตน์ นะวะมะวัฒน์ คณะที่ปรึกษารัฐมนตรีว่าการกระทรวงแรงงานเข้าร่วมในครั้งนี้ด้วย ณ บริเวณชั้นล่างอาคารกระทรวงแรงงาน เพื่อให้กระทรวงแรงงานนำไปส่งมอบแก่เจ้าหน้าที่บุคลากรทางการแพทย์ในโรงพยาบาลต่างๆ ที่เสียสละ ต่อสู้กับการแพร่ระบาดของโควิด-19 ในครั้งนี้ต่อไป
โดยนางธิวัลรัตน์กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงาน ภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ห่วงใยผู้ประกันตนและแรงงานนอกระบบ ผู้ประกอบอาชีพอิสระและประชาชนทั่วไปถึงสถานการณ์การแพร่ระบาดของโรคโควิด -19 เนื่องจากสภาพปัญหาในปัจจุบันได้เกิดการแพร่ระบาดในวงกว้าง และมีอัตราการติดเชื้อเพิ่มมากขึ้นอย่างต่อเนื่อง ท่านสุชาติ ชมกลิ่น กระทรวงแรงงาน โดยสำนักงานประกันสังคม บูรณาการความร่วมกับกระทรวงมหาดไทย โดยกรุงเทพมหานคร ผู้ว่าราชการจังหวัด และกระทรวงสาธารณสุข โดย สปสช. ดำเนินการตรวจโควิด – 19 เชิงรุก เพื่อผู้ประกันตนและแรงงานนอกระบบ ตามโครงการแรงงาน…เราสู้ด้วยกัน โดยไม่เสียค่าใช้จ่าย ที่อาคารกีฬาเวสน์ 1 ศูนย์เยาวชนกรุงเทพมหานคร (ไทย – ญี่ปุ่น) เขตดินแดง กรุงเทพมหานคร และที่อาคารโดมอเนกประสงค์ วิทยาลัยอาชีวศึกษาปทุมธานี ได้เปิดตรวจโควิด-19 เชิงรุก อีกครั้ง ระหว่างวันที่ 5- 11 พ.ค.นี้
นางธิวัลรัตน์กล่าวต่อว่า ในวันนี้ ดิฉันได้รับมอบหมายจากท่านสุชาติ ชมกลิ่น รมว.แรงงานให้มารับมอบผลิตภัณฑ์ของบริษัท ไบ่ ลี่ เอ็นเตอร์ไพร์ส จำกัด เพื่อให้กระทรวงแรงงานนำไปส่งมอบแก่เจ้าหน้าที่บุคลากรทางการแพทย์ในโรงพยาบาลต่างๆ ที่เสียสละ ต่อสู้กับการแพร่ระบาดของโควิด-19 ในครั้งนี้ต่อไป
วันพฤหัสบดีที่ 6 พฤษภาคม 2564
รมว.ยุติธรรม เผย รพ.ราชทัณฑ์เปิดตรวจโควิดให้ปชช. ผู้มีความเสี่ยงสูงวันธรรมดา ประมาณ100 คน วันหยุด 200 คน เหตุตรวจได้น้อยเพราะมีภารกิจหลักคัดกรองผู้ต้องขังใหม่-คนออกไปศาล ยันมีระบบม
นายสมศักดิ์ เทพสุทิน รัฐมนตรีว่าการกระทรวงยุติธรรม เผย รพ.ราชทัณฑ์เปิดตรวจโควิดให้ปชช. ผู้มีความเสี่ยงสูงวันธรรมดา ประมาณ100 คน วันหยุด 200 คน เหตุตรวจได้น้อยเพราะมีภารกิจหลักคัดกรองผู้ต้องขังใหม่-คนออกไปศาล ยันมีระบบมาตรฐานที่สาธารณสุขรับรอง
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีที่ โรงพยาบาลราชทัณฑ์ได้เปิดตรวจหาเชื้อโควิด 19 ว่า เรื่องดังกล่าวเริ่มดำเนินการตั้งแต่วันที่ 17 กุมภาพันธ์ 2564 โดยใช้การคัดกรอง ด้วยวิธี RTPCR (การตรวจหาสารพันธุกรรมของเชื้อไวรัส) มีแลปมาตรฐาน ตามกำหนดของกรมวิทยาศาตร์การแพทย์ และกรมควบคุมโรค กระทรวงสาธารณสุขรับรอง ขั้นตอนการตรวจใช้วิธีการ SWAB 2 จุด คือ จมูกและปาก ซึ่งเป็นวิธีการทั่วไป โดยที่ผ่านมาสรุปยอดการตรวจจนถึงเวลานี้ที่เข้าตรวจโควิด-19 คือ ข้าราชการกระทรวงยุติธรรม รวมถึงข้าราชการกระทรวงอื่นๆ รวม 2,717 ราย ผู้ต้องขัง 4,478 ราย ประชาชนทั่วไปเริ่มตรวจเมื่อวันที่ 20 มีนาคม 2564 มีผู้เข้ารับบริการทั้งสิ้น 1,389 ราย สรุปยอดการตรวจไปแล้วทั้งสิ้น 8,584 ราย
นายสมศักดิ์ กล่าวอีกว่า วันจันทร์ถึงศุกร์ ปกติเรารับตรวจประชาชนทั่วไปวันละประมาณ 100 คน แต่เมื่อวันที่ 1 พฤษภาคม ที่ผ่านมา นายอนุชา นาคาศัย รัฐมนตรีประจำสำนักนายกรัฐมนตรี ได้ประสานผ่านมาทาง ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม อยากให้โรงพยาบาลราชทัณฑ์เปิดช่องทางในการให้พี่น้องประชาชนตรวจโควิดเพิ่มเติมในช่วงวันหยุดนักขัตฤกษ์ ตนจึงดำเนินการให้รับผู้ป่วยในระหว่างวันหยุดได้เพิ่มขึ้นเป็นวันละประมาณ 200 คนเฉพาะผู้มีความเสี่ยงสูง เช่น มีญาติภายในบ้านติดโควิด หรือที่ทำงานมีคนติดโควิดและอยู่ใกล้ชิดกับคนที่มีเชื้อโควิดก็ถือเป็นบุคคลที่มีความเสี่ยงสูง ดังนั้นการที่ประชาชนเข้ามาตรวจในแต่ละวันก็มากกว่าจำนวนที่โรงพยาบาลกำหนดไว้ แต่เราพยายามที่จะให้ทุกคนได้มีโอกาสได้รับการตรวจทั้งหมด ขึ้นอยู่กับการสอบสวนโรคว่ามีความเสี่ยงสูงหรือไม่ด้วย หากพบว่าไม่มีความเสี่ยงสูงอาจจะไม่ตรวจให้จึงเรียนมาเพื่อทราบและทำความเข้าใจเพื่อไม่ให้เกิดความสับสน
“ผมขอฝากประชาสัมพันธ์และชี้แจงการตรวจโควิด-19 ของโรงพยาบาลราชทัณฑ์ไปยังประชาชนทั่วไปที่ไม่รู้จะไปตรวจที่ใดสามารถเดินทางไปยังโรงพยาบาลราชทัณฑ์ได้ แต่จะต้องเป็นผู้มีความเสี่ยงหรือใกล้ชิดกับผู้รับเชื้อ โดยจะเปิดตรวจทุกวันจันทร์-ศุกร์ จะเริ่มตรวจในเวลา 08.30-14.30 น. บริการให้ประชาชน 100 คน และในวันเสาร์ – อาทิตย์ จะเริ่มตรวจในเวลา 08.30-14.30 น. สามารถตรวจประชาชนได้ 200 คน สาเหตุที่ตรวจประชาชนได้น้อย เพราะภารกิจหลักต้องตรวจผู้ต้องขังที่เข้าใหม่และผู้ต้องขังที่ออกไปศาล” รมว.ยุติธรรม กล่าว
วันพฤหัสบดีที่ 6 พฤษภาคม 2564
วธ.-จุฬาฯ บูรณาการเปิดหลักสูตรออนไลน์ “รู้เท่าทันสื่อ-รู้กฏหมาย-ดิจิตัล-เฝ้าระวัง ใช้สื่ออย่างสร้างสรรค์ ในมิติวัฒนธรรม”
วธ.-จุฬาฯ บูรณาการเปิดหลักสูตรออนไลน์ “รู้เท่าทันสื่อ-รู้กฏหมาย-ดิจิตัล-เฝ้าระวัง ใช้สื่ออย่างสร้างสรรค์ ในมิติวัฒนธรรม”
วธ.-จุฬาฯ บูรณาการเปิดหลักสูตรออนไลน์ “รู้เท่าทันสื่อ-รู้กฏหมาย-ดิจิตัล-เฝ้าระวัง ใช้สื่ออย่างสร้างสรรค์ ในมิติวัฒนธรรม” ให้ข้าราชการ –เครือข่ายเฝ้าระวังทางวัฒนธรรมทั้งส่วนกลาง ส่วนภูมิภาคเรียนฟรี หวังทำให้เกิดประโยชน์ต่อตนเอง และชุมชน เริ่มพฤษภาคมนี้เป็นต้นไป
นางยุพา ทวีวัฒนะกิจบวร ปลัดกระทรวงวัฒนธรรม เปิดเผยว่า เมื่อเร็วๆ นี้กระทรวงวัฒนธรรม (วธ.) ได้บูรณาการร่วมกับจุฬาลงกรณ์มหาวิทยาลัย ในโครงการพัฒนาหลักสูตรส่งเสริมการรู้เท่าทันสื่อ สารสนเทศและดิจิทัลเฝ้าระวังและใช้สื่ออย่างสร้างสรรค์ในมิติวัฒนธรรม ด้วยการเรียนการสอนออนไลน์ระบบเปิด CHULA MOOC รอบที่ 2 จึงได้ประชาสัมพันธ์ให้กับเครือข่ายเฝ้าระวังทางวัฒนธรรมและเครือข่ายสื่อปลอดภัยและสร้างสรรค์ที่เป็นเด็กและเยาวชน ผู้สูงอายุ คนพิการ รวมถึงประชาชนทั่วไป ซึ่งประกอบด้วย เครือข่ายฯ รวมเจ้าหน้าที่ส่วนกลาง เครือข่ายฯ รวมเจ้าหน้าที่ส่วนภูมิภาค 76 จังหวัด ประมาณ 1,600 คน เข้าร่วมอบรมออนไลน์หลักสูตรดังกล่าวโดยไม่เสียค่าใช้จ่ายใดๆ
ปลัด วธ. กล่าวต่อไปว่า สำหรับเนื้อหาหลักสูตรส่งเสริมการรู้เท่าทันสื่อ สารสนเทศและดิจิทัล เฝ้าระวังและใช้สื่ออย่างสร้างสรรค์ในมิติวัฒนธรรม ด้วยการเรียนการสอนออนไลน์ระบบเปิด CHULA MOOC รอบที่ 2 ประกอบด้วย 1.หลักการ แนวปฏิบัติการใช้สื่อสังคมออนไลน์ในกรอบกฎหมายวิชา รู้จัก รู้ทัน เฝ้าระวัง สื่อสารสนเทศและดิจิทัล การรู้จัก รู้ทัน เฝ้าระวังการใช้สื่อออนไลน์ให้เหมาะสม และไม่หลงเชื่อข่าวลวง หรือ Fake News ภายใต้กรอบกฎหมาย 2.รู้จักใช้ประโยชน์ Social Media แพลตฟอร์มใหม่อย่างสร้างสรรค์ ใช้แพลตฟอร์มออนไลน์อย่างไรให้ถูกต้องกับการใช้งาน อาทิ การขายของออนไลน์ การแสดงความสามารถบนสื่อออนไลน์
3.รู้เทคนิค คนสร้างสรรค์สื่อ สื่อสร้างสรรค์คน มีเทคนิคในการนำเสนอสินค้าหรือบริการในรูปแบบการผลิตสื่อสร้างสรรค์ผ่านทางสื่อออนไลน์ให้เกิดประโยชน์ต่อตนเอง และชุมชน เพื่อพัฒนามูลค่าทางสินค้าที่นำเสนอ 4.รู้เท่าทันการค้าออนไลน์ ใช้งานอย่างมืออาชีพโดยใช้ช่องทางที่เหมาะสมกับสินค้าและบริการ รวมถึงการใช้แอปพลิเคชันในการทำคอนเทนต์ ตัดต่อวิดีโอให้น่าติดตาม เป็นต้น
ทั้งนี้ เปิดการเรียนการสอนออนไลน์ ตั้งแต่เดือนพฤษภาคม -มิถุนายน 2564 ผู้ผ่านการอบรมจะได้รับเกียรติบัตรออนไลน์จากกระทรวงวัฒนธรรมด้วย
วันพฤหัสบดีที่ 6 พฤษภาคม 2564
สธ.-จุฬา หารือร่วมมือฉีดวัคซีนโควิด 19 เริ่มในกลุ่มครู อาจารย์ กทม.
กระทรวงสาธารณสุข ร่วมกับจุฬาลงกรณ์มหาวิทยาลัย หารือร่วมฉีดวัคซีนให้กลุ่มครู อาจารย์ในกทม. รับเปิดเทอม 1 มิถุนายน เปิดจุดบริการที่จามจุรีสแควร์ ชั้น 4 และชั้น 5 และที่ศูนย์บริการสุขภาพที่จามจุรี 9 ตั้งเป้าจุดละ 1,500 คนต่อวัน
กระทรวงสาธารณสุข ร่วมกับจุฬาลงกรณ์มหาวิทยาลัย หารือร่วมฉีดวัคซีนให้กลุ่มครู อาจารย์ในกทม.รับเปิดเทอม 1 มิถุนายน เปิดจุดบริการที่จามจุรีสแควร์ ชั้น 4 และชั้น 5 และที่ศูนย์บริการสุขภาพที่จามจุรี 9ตั้งเป้าจุดละ 1,500 คนต่อวัน คาดว่าเริ่มฉีดได้กลางเดือนนี้
บ่ายวันนี้ (6 พฤษภาคม 2564) ที่ กระทรวงสาธารณสุข จ.นนทบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข  นายแพทย์เกียรติภูมิ วงศ์รจิต ปลัดกระทรวงสาธารณสุข นายแพทย์สุระ วิเศษศักดิ์ รองปลัดกระทรวงสาธารณสุข นายแพทย์โอภาส การย์กวินพงศ์ อธิบดีกรมควบคุมโรค หารือกับศาสตราจารย์ ดร.บัณฑิต เอื้ออาภรณ์ อธิการบดีจุฬาลงกรณ์มหาวิทยาลัย และคณะโดยนายอนุทินให้สัมภาษณ์ว่า ดร.บัณฑิต เอื้ออาภรณ์ อธิการบดีจุฬาลงกรณ์มหาวิทยาลัย ได้นำคณะเข้าพบหารือเพื่อร่วมกันจัดหาสถานที่ฉีดวัคซีนให้กับประชาชน  โดยเฉพาะในพื้นที่ที่อยู่ในเขตของจุฬาฯ และเครือข่ายของจุฬาลงกรณ์มหาวิทยาลัยใน กทม. ซึ่งเป็นการช่วยภารกิจของรัฐบาลและกระทรวงสาธารณสุข มีรูปแบบการฉีดวัคซีนที่มีประสิทธิภาพ ครอบคลุมประชาชนโดยเร็วที่สุด โดยเฉพาะในกลุ่มนิสิตนักศึกษา อาจารย์ ศิษย์เก่าครอบครัว หรือผู้ที่อาศัยอยู่ในละแวกรอบๆ มหาวิทยาลัย จะได้รับการฉีดโดยเครือข่ายของมหาวิทยาลัยแต่ละแห่ง กระทรวงสาธารณสุข จะทำหน้าที่ส่งวัคซีนและอุปกรณ์การฉีดให้ ถือว่าเป็นการช่วยลดภาระงานของกระทรวงสาธารณสุข กระทรวงสาธารณสุขจะได้ไปฉีดวัคซีนให้กับกลุ่มอื่นๆ ต่อไป
“สิ่งที่ผมเห็นคือประโยชน์ การที่จุฬามาเริ่มให้บริการในการฉีดแบบนี้เป็นตัวอย่างที่ดีให้กับองค์กรอื่นๆในการกระจายการฉีดวัคซีนออกไปทั่วประเทศ ซึ่งจะทำให้ประชาชนได้รับการฉีดวัคซีนรวดเร็วยิ่งขึ้น” นายอนุทินกล่าว
ด้านศาสตราจารย์ ดร.บัณฑิต เอื้ออาภรณ์ อธิการบดีจุฬาลงกรณ์มหาวิทยาลัย กล่าวว่า ขณะนี้เราอยู่ในสถานการณ์ไม่ปกติเรื่องของโควิด ได้ส่งผลกระทบต่อการใช้ชีวิตของชาวจุฬาฯ ดังนั้นจุฬาลงกรณ์มหาวิทยาลัยจึงได้หารือ กับรองนายกรัฐมนตรีและรัฐมนตรีว่าการกระทรวงสาธารณสุข และปลัดกระทรวงสาธารณสุข โดยจุฬา ฯ จะจัดตั้งจุดให้บริการฉีดวัคซีน เริ่มต้นในบริเวณรอบๆ เขตปทุมวันและสาทร จะช่วยให้ประชาชนเข้าถึงวัคซีนได้รวดเร็ว โดยเราจะนำวัคซีนเข้าไปหาประชาชน ไม่ใช่ประชาชนเข้ามาหาวัคซีน จุฬาฯ มีความพร้อมทางด้านบุคลากรและระบบตรวจติดตาม และระบบที่จะเชื่อมโยงฐานข้อมูลต่างๆ เข้าสู่ระบบหมอพร้อมของกระทรวงสาธารณสุขในฐานะที่เป็นตัวแทนสภามหาวิทยาลัย (ทปอ.) ได้หารือกันในเบื้องต้นแล้ว เมื่อจุฬาฯ จัดระบบเรียบร้อยแล้ว ก็จะขยายไปยังมหาวิทยาลัยทั้งภาครัฐและเอกชนในเขตกรุงเทพฯ ก่อนขยายต่อไปทั่วประเทศ
สำหรับกลุ่มเป้าหมาย กลุ่มแรก คือ ครู อาจารย์ในกทม. ที่จะเปิดเทอมในวันที่ 1 มิถุนายนนี้ และกลุ่มที่ 2 เป็นบุคลากรในมหาวิทยาลัย อาจารย์ นิสิตนักศึกษา โดยเบื้องต้นจะตั้งจุดบริการ 2 จุด คือ จามจุรีสแควร์ ชั้น 4 และชั้น 5 และศูนย์บริการสุขภาพ ที่อาคารจามจุรี 9 ตั้งเป้าฉีดจุดละ 1,500 คนต่อวัน คาดเริ่มฉีดได้กลางเดือนนี้
***************************** 6 พฤษภาคม 2564
วันพฤหัสบดีที่ 6 พฤษภาคม 2564
สธ.-กทม.ตรวจเชิงรุกกลุ่มเสี่ยงใน กทม. ตั้งเป้า 26,000 รายต่อสัปดาห์ เพื่อลดผู้ติดเชื้อเร็วที่สุด
กระทรวงสาธารณสุขร่วมกทม.และเครือข่าย เร่งค้นหาเชิงรุกกลุ่มเสี่ยงพื้นที่กทม. 4 กลุ่ม ได้แก่ กลุ่มก้อนการระบาด, 6 เขตในกทม., สถานที่สังเกตอาการในที่พักอาศัย และสถานกักกันโรค ตั้งเป้าตรวจ 26,000 รายต่อสัปดาห์ เพื่อลดจำนวนผู้ติดเชื้อให้เร็วที่สุด
บ่ายวันนี้ (6 พฤษภาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงว่า วันนี้ประเทศไทยมีผู้ติดเชื้อรายใหม่ระลอก เมษายน 2564 จำนวน 1,911 ราย จากระบบเฝ้าระวังในโรงพยาบาล 1,749 ราย คัดกรองเชิงรุกในชุมชน 153 ราย จากต่างประเทศ
9 ราย รักษาหายเพิ่ม 2,435 ราย หายป่วยสะสม 19,369 ราย อยู่ระหว่างการรักษา 29,680 ราย อาการหนัก 1,073 ราย ต้องใช้เครื่องช่วยหายใจ 356 ราย และ มีผู้เสียชีวิต 18 ราย เป็นชาย 5 ราย หญิง 13 ราย อายุระหว่าง 45-100 ปี อยู่ใน กทม. 6 ราย สมุทรปราการ 3 ราย นนทบุรี เชียงใหม่ สมุทรสาคร จังหวัดละ 2 ราย ปทุมธานี ยะลา และสิงห์บุรี จังหวัด ละ 1 ราย ปัจจัยเสี่ยงการติดเชื้อมาจากการสัมผัสในครอบครัว เพื่อน เดินทางและอาศัยในพื้นที่เสี่ยง สำหรับการฉีดวัคซีนโควิดสะสม 1,601,833 โด๊ส เป็นวัคซีนเข็มแรก 1,167,719 ราย ครบ 2 เข็ม 434,114 ราย โดยวันที่ 5 พฤษภาคม ฉีดวัคซีน 28,758 โด๊สเป็นเข็มที่ 1 จำนวน 17,155 ราย และเข็มที่ 2 จำนวน 11,603 ราย
นายแพทย์เฉวตสรร กล่าวต่อว่า สถานการณ์ขณะนี้ไทยยังพบผู้ติดเชื้อรายใหม่ในพื้นที่กทม.และปริมณฑลจำนวนมากโดยพบถึง 1,298 ราย ขณะที่จังหวัดอื่นๆ มีแนวโน้มลดลง มีผู้ติดเชื้อรายใหม่รวมกัน 604 ราย จึงต้องเข้มมาตรการต่างๆ ในพื้นที่กทม.และปริมณฑลทั้งการค้นหาคัดกรองเชิงรุก ติดตามผู้สัมผัสเสี่ยงสูง เสี่ยงต่ำแยกผู้ติดเชื้อตามระดับอาการและนำเข้าสู่ระบบรักษา ทั้งนี้เพื่อลดจำนวนผู้ติดเชื้อลงโดยเร็วที่สุด ซึ่งปัจจัยสำคัญของการแพร่เชื้อยังคงเป็นการสัมผัสจากบุคคลในครอบครัวและกลุ่มเพื่อน
สำหรับในเขตกทม.พบผู้ติดเชื้อสูงสุด10 อันดับ ได้แก่ ห้วยขวาง ดินแดง บางเขน วัฒนา จตุจักร ลาดพร้าว วังทองหลาง สวนหลวง บางกะปิ และบางแค กระทรวงสาธารณสุขได้ร่วมกับ กทม. และเครือข่ายที่เกี่ยวข้อง ค้นหาเชิงรุกในพื้นที่เสี่ยงด้วยรถเก็บตัวอย่างชีวนิรภัยพระราชทานใน 4 กลุ่ม ได้แก่ กลุ่มที่ 1 กลุ่มก้อนการระบาด (Cluster) ตั้งเป้าตรวจสัปดาห์ละ 9,300 คน กลุ่มที่ 2 ใน 6 กลุ่มเขตพื้นที่ กทม. วันละ 3,000 คน กลุ่มที่ 3 สถานที่สังเกตอาการในที่พักอาศัย (Home Quarantine) สัปดาห์ละ 1,750 คน กลุ่มที่ 4 สถานกักกันโรค (Local Quarantine) สัปดาห์ละ 1,800 คน ตั้งเป้าตรวจ26,000 รายต่อสัปดาห์ โดยสัปดาห์นี้ตรวจไปแล้ว 26,850 ราย รวมทั้งได้เตรียมเตียงรับผู้ป่วยสัปดาห์ละ 1,343 เตียง
ด้านสถานการณ์ยาที่ใช้ในการรักษาโรคโควิด 19 กระทรวงสาธารณสุขได้มีแผนจัดเตรียมสำรองปริมาณยาคงคลัง เพื่อให้เพียงพอใช้รักษาผู้ติดเชื้อต่อเนื่อง โดยยาฟาวิพิราเวียร์จะสำรองไว้ จำนวน 2 ล้านเม็ด ขณะนี้มี 1.4 ล้านเม็ดได้สั่งซื้อเพิ่มเติมอย่างต่อเนื่องให้เพียงพอต่อการใช้และการสำรอง ส่วนยาเรมเดซิเวียร์มี 3,918 ขวด อยู่ในระดับเพียงพอต่อการใช้ โดยได้มีระบบติดตามการใช้อย่างใกล้ชิด ไม่ให้เกิดปัญหาขาดแคลนยา
******************************** 6 พฤษภาคม 2564
วันพฤหัสบดีที่ 6 พฤษภาคม 2564
การท่าเรือแห่งประเทศไทย จัดพื้นที่อำนวยความสะดวกในการตรวจหาเชื้อไวรัส COVID-19 เชิงรุกให้กับชาวชุมชนคลองเตยตามนโยบายรัฐบาล
...
จากการประชุมหารือร่วมกันระหว่างนายอนุทิน ชาญวีรกุล รองนายกรัฐมนตรี และรัฐมนตรีว่าการกระทรวงสาธารณสุข นายศักดิ์สยาม ชิดชอบ รัฐมนตรีว่าการกระทรวงคมนาคม นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม และเรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย ได้มอบให้การท่าเรือแห่งประเทศไทย (กทท.) จัดพื้นที่เพื่ออำนวยความสะดวกในการตรวจหาเชื้อไวรัส COVID-19 เชิงรุกให้กับชาวชุมชนคลองเตยเป็นการเร่งด่วน ซึ่ง กทท. ได้จัดพื้นที่บริเวณลานอเนกประสงค์ ชุมชนพัฒนา 70 ไร่ สำหรับให้เจ้าหน้าที่จากกรมวิทยาศาสตร์การแพทย์ กระทรวงสาธารณสุข นำรถ Mobile LAB มาตรวจหาเชื้อไวรัส COVID-19 เชิงรุกให้กับชาวชุมชนคลองเตย
เรือโท ดร.ชำนาญ ไชยฤทธิ์ รองผู้อำนวยการ กทท. พร้อมด้วยเจ้าหน้าที่ กทท. ได้ลงพื้นที่เพื่ออำนวยความสะดวกให้กับเจ้าหน้าที่จากกรมวิทยาศาสตร์การแพทย์ กระทรวงสาธารณสุข และประชาชนในพื้นที่ที่เข้ารับการตรวจ เมื่อวันที่ 4 พฤษภาคม 2564 ซึ่งในช่วงเช้าจะตรวจเชิงรุกให้กับชาวชุมชน 70 ไร่ จำนวน 350 คน และช่วงบ่ายตรวจเชิงรุกให้กับชาวชุมชนล็อค 4 - 5 - 6 จำนวน 350 คน โดยสามารถรู้ผลการตรวจได้ภายใน 1 - 2 ชั่วโมง พร้อมนี้ได้แจกน้ำดื่ม เจลแอลกอฮอล์ และหน้ากากอนามัยที่ได้รับการสนับสนุนจากบริษัท พีทีที โออาร์ ให้กับผู้ที่มาตรวจทุกคน การดำเนินการดังกล่าวเป็นความห่วงใยของ กทท. ที่มีต่อชาวชุมชนคลองเตย และช่วยป้องกันการแพร่ระบาดของโรคติดเชื้อไวรัส COVID-19 ให้กับชาวชุมชนคลองเตย โดย กทท. จะเร่งจัดพื้นที่เพื่ออำนวยความสะดวกในการตรวจหาเชื้อไวรัส COVID-19 ให้ครอบคลุมทุกชุมชนโดยเร็วที่สุดตามนโยบายของรัฐบาล
จากนั้น เรือโท ดร.ชำนาญ ไชยฤทธิ์ ได้ให้การต้อนรับ นายอนุทิน ชาญวีรกุล รองนายกรัฐมนตรี และรัฐมนตรีว่าการกระทรวงสาธารณสุข ซึ่งลงพื้นที่ให้กำลังใจเจ้าหน้าที่ที่ปฏิบัติงานและชาวชุมชนคลองเตยในการตรวจหาเชื้อไวรัส COVID-19 เชิงรุก โดยมี นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ กระทรวงสาธารณสุข เจ้าหน้าที่จากหน่วยงานที่เกี่ยวข้องและประชาชน ร่วมให้การต้อนรับ ณ ลานอเนกประสงค์ ชุมชนพัฒนา 70 ไร่
วันพฤหัสบดีที่ 11 มีนาคม 2564
แอปพลิเคชัน depa PM 2.5
25 สิงหาคม 2563
แอปพลิเคชัน depa PM 2.5 ที่สำนักงานส่งเสริมเศรษฐกิจดิจิทัลร่วมกับ บริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส ติดตั้งเซนเซอร์ตรวจวัดอุณหภูมิ ความชื้น และฝุ่นละอองขนาดเล็ก PM 2.5 ที่จะเป็นเครื่องมือให้กับประชาชนได้ใช้รับมือกับปัญหาฝุ่นควันและมลพิษ โดยนำร่องในพื้นที่ 3 จังหวัดในอีอีซี (ระยอง ชลบุรี และฉะเชิงเทรา) ที่ได้รับผลกระทบจากปัญหามลพิษ เนื่องจากเป็นพื้นที่ที่มีโรงงานขนาดใหญ่ และระบบการขนส่งทั้งทางรถบรรทุกและเรือจำนวนมาก
วันศุกร์ที่ 19 มีนาคม 2564
พิธีมอบรางวัลคุณภาพแห่งชาติ (Thailand Quality Award: TQA) ครั้งที่ 19 ประจำปี 2563
ปลัดกระทรวงอุตสาหกรรม เป็นประธานในพิธีมอบรางวัลคุณภาพแห่งชาติ (Thailand Quality Award: TQA) ครั้งที่ 19 ประจำปี 2563 จัดโดย สถาบันเพิ่มผลผลิตแห่งชาติ
วันนี้ (19 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีมอบรางวัลคุณภาพแห่งชาติ (Thailand Quality Award: TQA) ครั้งที่ 19 ประจำปี 2563 จัดโดย สถาบันเพิ่มผลผลิตแห่งชาติ พร้อมด้วยนางวรวรรณ ชิตอรุณ รองปลัดกระทรวงอุตสาหกรรม โดยมี ผศ.ดร.อธิศานต์ วายุภาพ ผู้อำนวยการสถาบันเพิ่มผลผลิตแห่งชาติ ในฐานะกรรมการและเลขานุการคณะกรรมการรางวัลคุณภาพแห่งชาติ นายปิยะบุตร ชลวิจารณ์ ประธานกรรมการรางวัลคุณภาพแห่งชาติ คณะผู้บริหารสถาบันเพิ่มผลผลิตแห่งชาติ และคณะผู้บริหารหน่วยงานที่เข้ารับมอบรางวัล ให้การต้อนรับ ณ หอประชุมใหญ่ ศูนย์วัฒนธรรมแห่งประเทศไทย
สำหรับรางวัลคุณภาพแห่งชาติ (Thailand Quality Award : TQA) เกิดขึ้นภายใต้วัตถุประสงค์ที่ต้องการประกาศเกียรติคุณให้แก่องค์กรที่มุ่งมั่นนำเกณฑ์รางวัลคุณภาพแห่งชาติไปประยุกต์ใช้เพื่อยกระดับมาตรฐานการดำเนินงานจนประสบผลสำเร็จ ซึ่งถือเป็นรางวัลสูงสุดในการวัดระดับคุณภาพของระบบการบริหารจัดการองค์กรที่ทั่วโลกยอมรับ และเกณฑ์รางวัลคุณภาพแห่งชาติยังถูกนำไปใช้เป็นบรรทัดฐานสำหรับการประเมินตนเองขององค์กร โดยสามารถนำไปประยุกต์ใช้กับองค์กรทุกประเภท ทุกขนาด ไม่ว่าจะเป็นองค์กรภาครัฐ หรือภาคเอกชน อีกทั้งยังสามารถใช้เป็นแนวทางในการกำหนดทิศทางขององค์กรให้ทันกับสถานการณ์ทางธุรกิจ นับเป็นกลไกสำคัญที่ขับเคลื่อนประเทศไปสู่การพัฒนาที่ยั่งยืนทั้งภาคการผลิตและภาคบริการ พร้อมตอบสนองต่อนโยบายของรัฐบาล และแผนพัฒนาเศรษฐกิจและสังคมแห่งชาติ ฉบับที่ 12 รวมทั้งยุทธศาสตร์การพัฒนาอุตสาหกรรมไทย 4.0 ระยะ 20 ปี ซึ่งมุ่งเน้นอุตสาหกรรมเป้าหมายที่มีศักยภาพสูงให้ขับเคลื่อนด้วยนวัตกรรม มุ่งสร้างประสิทธิผลในเชิงผลลัพธ์ และเพิ่มผลิตภาพในวิสาหกิจขนาดใหญ่ ตลอดจนวิสาหกิจขนาดกลางและขนาดย่อม หรือ SMEs เป็นเครื่องมือยกระดับการบริหารจัดการ สามารถสร้างคุณค่า และเพิ่มผลิตภาพของทุกภาคส่วน
ทั้งนี้ มีองค์กรที่ได้รับรางวัล ประจำปี 2563 จำนวนทั้งสิ้น 8 องค์กร ประกอบด้วย รางวัลคุณภาพแห่งชาติ (Thailand Quality Award: TQA) จำนวน 1 องค์กร ได้แก่ ธนาคารออมสิน รางวัลการบริหารสู่ความเป็นเลิศที่มีความโดดเด่นด้านนวัตกรรม (Thailand Quality Class Plus: Innovation) จำนวน 1 องค์กร กลุ่มธุรกิจการตลาด บริษัท บางจาก คอร์ปอเรชั่น จำกัด (มหาชน) รางวัลบริหารสู่ความเป็นเลิศที่มีความโดดเด่นด้านการปฏิบัติการ (Thailand Quality Class Plus: Operation) จำนวน 1 องค์กร ได้แก่ คณะแพทย์ศาสตร์ศิริราชพยาบาล มหาวิทยาลัยมหิดล และรางวัลบริหารสู่ความเป็นเลิศ (Thailand Quality Class: TQC) จำนวน 5 องค์กร ได้แก่ 1. กลุ่มธุรกิจการตลาด บริษัท บางจาก คอร์ปอเรชั่น จำกัด (มหาชน) 2. คณะพยาบาลศาสตร์ มหาวิทยาลัยมหิดล 3. ธนาคารเพื่อการเกษตรและสหกรณ์การเกษตร 4. บริษัท พีทีที แอลเอ็นจี จำกัด 5. มหาวิทยาลัยเชียงใหม่
วันพฤหัสบดีที่ 18 มีนาคม 2564
รองอธิบดีกรมท่าอากาศยาน ด้านโครงสร้างพื้นฐาน ลงพื้นที่ท่าอากาศยานกระบี่เพื่อตรวจรับงานการดำเนินโครงการ
นายสมเกียรติ  มณีสถิตย์ รองอธิบดีกรมท่าอากาศยาน ด้านโครงสร้างพื้นฐานพร้อมด้วย นายอาทิตย์ วินิจสร ผู้อำนวยการกองก่อสร้างและบำรุงรักษา ลงพื้นที่ท่าอากาศยานกระบี่
เพื่อประชุมตรวจรับงานการดำเนินโครงการท่าอากาศยานกระบี่ โดยมีนายอรรถพร เนื่องอุดม ผู้อำนวยการท่าอากาศยานกระบี่ และคณะกรรมการตรวจรับงาน เข้าร่วมประชุมตรวจรับงานและรับทราบข้อปัญหา อุปสรรคการดำเนินการของโครงการ พร้อมทั้งเร่งรัดให้ดำเนินงานโครงการ เมื่อวันที่ 16-17 มีนาคม 2564 ณ ห้องประชุมสำนักงานควบคุมโครงการก่อสร้าง อาคารผู้โดยสารหลังใหม่ ท่าอากาศยานกระบี่
โดยการประชุมติดตามโครงการต่าง ๆ มีรายละเอียด ดังนี้
1.โครงการก่อสร้างลานจอดเครื่องบิน พร้อมระบบไฟฟ้าสนามบิน โดยกลุ่มที่ปรึกษาฯ นำโดยบริษัทวีเอ็นจิเนียริ่ง คอนซัลแตนท์ จำกัด และบริษัทผู้รับจ้างฯ กิจการร่วมค้า ที.พี.พี.ซี เข้าร่วมประชุมและลงพื้นที่ สรุปจบงานโครงการก่อสร้างลานจอดเครื่องบิน พร้อมระบบไฟฟ้าสนามบิน ซึ่งก่อสร้างเสร็จเรียบร้อยแล้ว เมื่อวันที่ 21 มกราคม 2564
2.ตรวจรับงานโครงการก่อสร้างทางขับขนานพร้อมระบบไฟฟ้าสนามบิน วงเงิน 941,900,000 บาท สัญญาเริ่ม 29 ตุลาคม 2563 ถึง 16 เมษายน 2566 โดยมี บริษัท เนาวรัตน์พัฒนาการจำกัด (มหาชน) เป็นผู้รับจ้าง โดยกลุ่มที่ปรึกษาฯ นำโดย บริษัท วีเอ็นจิเนียริ่ง คอนซัลแตนท์ จำกัด ได้รายงานความก้าวหน้า ของงานก่อสร้าง ซึ่งได้ก่อสร้างไปแล้วร้อยละ 1.214 % ซึ่งคาดว่าจะแล้วเสร็จ ตามกำหนด โครงการนี้จะสามารถเพิ่มขีดความสามารถของ ทางวิ่งใน การรองรับอากาศยานขึ้นลงได้จาก 8 ลำต่อชั่วโมงเป็น 24 ลำต่อชั่วโมง
3.โครงการก่อสร้างอาคารที่พักผู้โดยสารหลังที่ 3 และปรับปรุงอาคารที่พักผู้โดยสารหลังที่ 1,2 พร้อมอาคารจอดรถยนต์ วงเงิน 2,923,400,000 บาท โดยมีบริษัทเซ๊าท์อื๊สเอเชียเทคโนโลยี จำกัด ที่ปรึกษาควบคุมงานก่อสร้างอาคารผู้โดยสารฯ และบริษัทคริสเตียนีและนีลเส็น (ไทย)จำกัด(มหาชน) ผู้รับจ้างงานก่อสร้างอาคารผู้โดยสารฯ ร่วมประชุมและลงพื้นที่ติดตามความก้าวหน้าของงานโครงการฯ ซึ่งขณะนี้ภาพรวมของงานก่อสร้างอาคารพักผู้โดยสารหลังที่ 3 อาคารจอดรถยนต์ และอาคารรับรอง คาดว่าจะสามารถส่งมอบพื้นที่ให้ท่าอากาศยานกระบี่ ใช้งานได้ในเดือนตุลาคม 2564 เพื่อให้ทันกับช่วง High Season
ซึ่งเมื่องานก่อสร้างอาคารแล้วเสร็จ จะช่วยเพิ่มขีดความสามารถในการรองรับ ผู้โดยสารให้กับท่าอากาศยานกระบี่จากเดิมรองรับผู้โดยสารได้ 1,500 คนต่อชั่วโมง เป็น 3,000 คนต่อชั่วโมง หรือ จาก 4 ล้านคนต่อปี เป็น 8 ล้านคนต่อปี ในขณะที่อาคารจอดรถยนต์หลังใหม่ปรับปรุงจากหลังเดิม จะสามารถรองรับรถยนต์ได้สูงสุด 2,700 คัน
วันอังคารที่ 2 มีนาคม 2564
สธ.แจงวัคซีนโควิดระยะแรกยังไม่เปิดให้ลงทะเบียนจองหรือขอรับวัคซีนที่ รพ.
กระทรวงสาธารณสุขแจงฉีดวัคซีนโควิด 19 ระยะแรก เริ่มในกลุ่มเสี่ยงพื้นที่เสี่ยง สถานพยาบาลคัดเลือกกลุ่มเป้าหมายตามข้อบ่งชี้ทางการแพทย์ มีเจ้าหน้าที่ติดต่อนัดหมาย ย้ำยังไม่มีการเปิดลงทะเบียนจอง หรือขอรับฉีดด้วยตนเอง ชวนประชาชนเพิ่มเพื่อนในไลน์ “หมอพร้
กระทรวงสาธารณสุขแจงฉีดวัคซีนโควิด19 ระยะแรก เริ่มในกลุ่มเสี่ยงพื้นที่เสี่ยง สถานพยาบาลคัดเลือกกลุ่มเป้าหมายตามข้อบ่งชี้ทางการแพทย์ มีเจ้าหน้าที่ติดต่อนัดหมาย ย้ำยังไม่มีการเปิดลงทะเบียนจอง หรือขอรับฉีดด้วยตนเอง ชวนประชาชนเพิ่มเพื่อนในไลน์ “หมอพร้อม” รับข้อมูลข่าวสารวัคซีนโควิด ติดตามอาการหลังฉีด
วันนี้ (2 มีนาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ในฐานะประธานคณะอนุกรรมการอำนวยการบริหารจัดการการให้วัคซีนป้องกันโควิด 19 กล่าวว่า การบริหารจัดการวัคซีนโควิด 19 ตั้งเป้าให้คนไทยทุกคนได้รับวัคซีนที่มีคุณภาพ ปลอดภัย และมีประสิทธิภาพ ในระยะแรกที่วัคซีนมีจำกัด จะฉีดให้กลุ่มเป้าหมายในพื้นที่เสี่ยงก่อน โดยวัคซีนโควิด 19 ของซิโนแวคที่ได้รับมา 2 แสนโดสแรก ได้กระจายไปยังพื้นที่เสี่ยงใน 13 จังหวัดแล้วโดยจะฉีดใน4 กลุ่ม ได้แก่ 1.ประชาชนที่เป็นโรคเรื้อรัง ได้แก่ โรคทางเดินหายใจเรื้อรังรุนแรง โรคหัวใจและหลอดเลือดโรคไตเรื้อรังที่ได้รับการบำบัดทดแทนไต โรคหลอดเลือดสมอง โรคมะเร็งที่อยู่ระหว่างการบำบัด เบาหวาน และโรคอ้วน2.ประชาชนกลุ่มเสี่ยงตามหลักระบาดวิทยา เช่น พื้นที่ที่พบการระบาดของโรคจำนวนมาก เพื่อลดความรุนแรง และลดอัตราการเสียชีวิต เช่น ตลาดพรพัฒน์ จ.ปทุมธานีที่มีการระบาด เป็นต้น 3.กลุ่มบุคลากรทางการแพทย์และสาธารณสุขด่านหน้าทั้งภาครัฐและเอกชน และ 4.บุคลากรอื่นๆ ที่เป็นด่านหน้า เจ้าหน้าที่ที่มีโอกาสสัมผัสผู้ป่วย รวมถึง อสม. โดยจะฉีดให้ 1 แสนคน คนละ 2 โดส ฉีดห่างกัน 21 วัน คาดว่าจะฉีดครบถ้วนทั้ง 2 เข็มภายใน 1 เดือนครึ่ง
“โรงพยาบาลจะเป็นผู้กำหนดกลุ่มเป้าหมายและจัดลำดับการได้รับวัคซีนก่อน-หลัง ตามข้อบ่งชี้ทางการแพทย์ และจะติดต่อกลุ่มเป้าหมายที่เข้าเกณฑ์เพื่อนัดหมายฉีดวัคซีน ดังนั้น ประชาชนใน 13 จังหวัดที่ได้รับวัคซีนโควิด 19 ขอให้เพิ่มเพื่อนในไลน์ “หมอพร้อม” เพื่อตรวจสอบรายชื่อ รับข้อมูลข่าวสารเกี่ยวกับการฉีดวัคซีน และติดตามอาการภายหลังรับการฉีดวัคซีน สำหรับประชาชนที่ไม่มีสมาร์ทโฟนจะมีเจ้าหน้าที่สาธารณสุข และอสม.ติดตามชี้แจง ขอย้ำว่า กระทรวงสาธารณสุขยังไม่เปิดรับการลงทะเบียนจองคิว หรือไปขอรับการฉีดด้วยตนเอง หากประชาชนสงสัยว่าจะได้รับวัคซีนเมื่อไร ให้ตรวจสอบว่าตนเองอยู่ในจังหวัดที่ได้รับวัคซีน และเป็นกลุ่มเป้าหมายในระยะแรกหรือไม่ โดยโทรสอบถามโรงพยาบาลที่รักษาตัวอยู่ หรือสายด่วนกรมควบคุมโรค 1422” นายแพทย์โสภณกล่าว
***************************** 2 มีนาคม 2564
วันพุธที่ 10 มีนาคม 2564
จับกัง1’ ขานรับข้อสั่งการ ‘บิ๊กตู่’ เร่งเจรจาคุ้มครองลูกจ้างการบินไทย ตามแผนฟื้นฟูกิจการ ให้ได้สิทธิตามกฎหมายแรงงาน
รัฐมนตรีว่าการกระทรวงแรงงาน ขานรับข้อสั่งการนายกรัฐมนตรี ให้ช่วยเหลือดูแลลูกจ้างการบินไทยให้ได้รับการสิทธิประโยชน์ตามกฎหมายคุ้มครองแรงงาน กรณีบริษัทเปลี่ยนแปลงสภาพการจ้างตามแผนการฟื้นฟูกิจการการบินไทย
เมื่อวันที่ 10 มีนาคม 2564 เวลา 13.30 น. ที่ห้องประชุม ศ.นิคม จันทรวิทุร ชั้น 5 อาคารกระทรวงแรงงาน นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการประชุมเพื่อหารือร่วมกับผู้แทนสหภาพแรงงานบริษัท การบินไทย จำกัด (มหาชน) จำนวนประมาณ 150 คน เพื่อเจรจาหาข้อยุติประเด็นข้อขัดแย้งเรื่องการเปลี่ยนแปลงสภาพการจ้างใหม่ ตามโครงการ Relaunch ของบริษัทการบินไทย ปัญหาเรื่องข้อขัดแย้งในการแก้ข้อบังคับกองทุน และปัญหาอื่นๆ ตามแผนการฟื้นฟูกิจการ และจัดระเบียบพนักงานใหม่ทั้งหมดของบริษัท การบินไทยฯ โดย รมว.แรงงาน กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงาน โดยท่านได้กำชับให้กระทรวงแรงงาน ดูแลพี่น้องแรงงานให้เหมือนคนครอบครัว ซึ่งในเรื่องนี้ท่านนายกฯ ได้มอบหมายให้ผมเข้ามาดูแลพนักงานการบินไทยเพื่อให้ได้รับความคุ้มครองตามกฎหมายแรงงาน ในวันนี้ผมในฐานะรัฐมนตรีว่าการกระทรวงแรงงาน ไม่ได้นิ่งนอนใจ ได้ลงมาดูแลและแก้ไขปัญหาในเรื่องนี้โดยตนเองเพื่อให้ปัญหาทุกอย่างได้ดำเนินการแก้ไขโดยเร่งด่วนและอยู่ภายใต้กรอบของกฎหมาย
นายสุชาติ กล่าวต่อว่า สำหรับข้อเรียกร้องของพนักงานการบินไทยซึ่งผมได้พูดคุยกับผู้บริหารแล้ว โดยต้องนำข้อเรียกร้องที่พนักงานไม่ได้รับความเป็นธรรมมาหารือร่วมกัน กระทรวงแรงงานจะเป็นตัวกลางเจรจาให้ฝ่ายนายจ้างและฝ่ายลูกจ้างไปด้วยกันได้ ขณะเดียวกันผู้บริหารการบินไทยก็พยายามที่จะแก้ไขปัญหาเรื่องของสิทธิประโยชน์ต่างๆ ของลูกจ้าง ซึ่งทุกอย่างอยู่ภายใต้การเจรจาเพื่อหาข้อสรุปร่วมกันภายใต้ข้อกฎหมายที่กำหนด
ด้าน นายนเรศ ผึ้งแย้ม ที่ปรึกษาสหภาพแรงงานการบินไทยร่วมใจสัมพันธ์ กล่าวว่า ขอบคุณรัฐบาลและกระทรวงแรงงานที่ไม่ทอดทิ้งพนักงานการบินไทย พยายามไกล่เกลี่ยให้เกิดความชัดเจนขึ้น ซึ่งพนักงานทุกคนทั้งสมัครใจและไม่สมัครใจจะได้รับการคุ้มครองตามกฎหมายเช่นเดียวกัน
วันพฤหัสบดีที่ 25 มีนาคม 2564
ผู้ช่วยรมว.วธ.ร่วมเป็นเกียรติในงานฉลองครบรอบ ๖๐ ปี ความสัมพันธ์ทางการทูตระหว่างประเทศแคนาดาและประเทศไทย
ผู้ช่วยรมว.วธ.ร่วมเป็นเกียรติในงานฉลองครบรอบ ๖๐ ปี ความสัมพันธ์ทางการทูตระหว่างประเทศแคนาดาและประเทศไทย
วันที่ ๒๔ มีนาคม ๒๕๖๔ เวลา ๑๘.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม ร่วมเป็นเกียรติในงานฉลองครบรอบ ๖๐ ปี ความสัมพันธ์ทางการทูตระหว่างประเทศแคนาดาและประเทศไทย โดยมีนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ เป็นประธานฝ่ายไทย และดร.ซาราห์ เทย์เลอร์ (Her Excellency Dr. Sarah Taylor) เอกอัครราชทูตแคนาดาประจำประเทศไทย เป็นประธานฝ่ายแคนาดา ทั้งนี้มี คณะทูตานุทูตประจำประเทศไทย ผู้บริหารกระทรวงวัฒนธรรม ผู้แทนหน่วยงานภาครัฐ ภาคเอกชน และแขกผู้มีเกียรติเข้าร่วมงาน ณ ทำเนียบเอกอัครราชทูต
วันศุกร์ที่ 12 มีนาคม 2564
ปลัดฯ กอบชัยเยี่ยมชมโรงงานประกอบหุ่นยนต์ จ.สมุทรปราการ
ปลัดกระทรวงอุตสาหกรรมเยี่ยมชมโรงงานประกอบหุ่นยนต์ จ.สมุทรปราการ
จ.สมุทรปราการ : วันนี้ (12 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วยนางวรวรรณ ชิตอรุณ รองปลัดกระทรวงอุตสาหกรรม และนายเดชา จาตุธนานันท์ ผู้ตรวจราชการกระทรวงอุตสาหกรรม ลงพื้นที่เยี่ยมชมโรงงานบริษัท โรบอท ซิสเต็ม จำกัด ซึ่งเป็นผู้ประกอบการที่รับออกแบบ และแก้ไขปรับปรุงระบบหุ่นยนต์อุตสาหกรรมทั้งในและต่างประเทศสำหรับใช้ในธุรกิจขนาดใหญ่ และเยี่ยมชมชมการใช้งานการจำลองภาพเสมือนจริง 3 มิติที่จำลองการทำงานของหุ่นยนต์และระบบหุ่นยนต์ โดยโรงงานนี้เป็นผู้ได้รับสินเชื่อเอสเอ็มอีตามแนวประชารัฐจากโครงการสินเชื่อ SME โตไว ไทยยั่งยืนด้วย โดยมีนายกัมปนาท ตันพิทักษ์สิทธิ์ กรรมการผู้จัดการบริษัท โรบอท ซิสเต็ม จำกัด ให้การต้อนรับ ณ โรงงานบริษัท โรบอท ซิสเต็ม จำกัด อ.บางพลี จ.สมุทรปราการ
วันพฤหัสบดีที่ 18 มีนาคม 2564
นฤมล ถกร่วมรักษาการอุปทูตสหรัฐอเมริกา บูรณาการพัฒนาฝีมือแรงงานสู่สากล
รมช.แรงงาน หารือร่วม รักษาการอุปทูตสหรัฐอเมริกาประจำประเทศไทย บูรณาการการพัฒนาฝีมือแรงงานไทยสู่มาตรฐานในระดับสากล เพิ่มขีดความสามารถการแข่งขันในตลาดโลก
วันที่ 18 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน หารือร่วมกับ Mr.Jim Wayman รักษาการอุปทูตสหรัฐอเมริกาประจำประเทศไทย ในประเด็นการพัฒนาฝีมือแรงงาน เพื่อพัฒนาแรงงานให้มีทักษะฝีมือให้ได้มาตรฐานในระดับสากล และส่งเสริมการเป็นผู้ประกอบกิจการให้มีความสามารถแข่งขันได้ในตลาดโลก โดยมีนางสาวจิราภรณ์ ปุณณฤทธิ์ รองอธิบดีกรมพัฒนาฝีมือแรงงาน และผู้แทนจากส่วนงานที่เกี่ยวข้อง เข้าร่วมการหารือ ณ ห้องแสงสิงแก้ว ชั้น 5 อาคารกระทรวงแรงงาน
ศาสตราจารย์ นฤมล กล่าวว่า กรมพัฒนาฝีมือแรงงาน (กพร.) กระทรวงแรงงาน มีภารกิจในการพัฒนาศักยภาพคนทำงานทุกระดับให้มีผลิตภาพแรงงานสูง สอดคล้องกับความต้องการของตลาดแรงงานทุกกลุ่ม โดยเฉพาะกลุ่มเปราะบาง ที่เป็นส่วนหนึ่งในกลไกการขับเคลื่อนการพัฒนาเศรษฐกิจของประเทศ นอกจากนี้ กพร. ยังมีบทบาทในการพัฒนามาตรฐานฝีมือแรงงานให้สอดคล้องกับมาตรฐานสากล ส่งเสริมการทดสอบมาตรฐานและแข่งขันฝีมือแรงงาน และการออกหนังสือรับรองมาตรฐานฝีมือแรงงานทั้งในประเทศและต่างประเทศ พัฒนาระบบและรูปแบบการพัฒนากำลังแรงงาน การพัฒนาศักยภาพแรงงานและผู้ประกอบกิจการ ตลอดจนประสานความร่วมมือระหว่างภาครัฐและเอกชน และสร้างเครือข่ายการพัฒนาศักยภาพกำลังแรงงานทั้งในและต่างประเทศ อีกทั้งได้ดำเนินการพัฒนาฝีมือแรงงานในช่วงการแพร่ระบาดของโควิด-19 ให้กลุ่มแรงงานทั้งในระบบและนอกระบบ โดยปรับรูปแบบตามความเหมาะสม อาทิ การอบรมผ่านระบบออนไลน์ เพื่อให้ภารกิจของ กพร. สามารถดำเนินไปได้อย่างต่อเนื่องและเกิดประโยชน์สูงสุด
รมช.แรงงาน กล่าวเพิ่มเติมว่า การหารือในวันนี้เป็นการแบ่งปันประสบการณ์ของกระบวนการพัฒนาฝีมือแรงงานในอุตสาหกรรมต่าง ๆ ตลอดจนการพัฒนาครูฝึก หลักสูตร สื่อการสอน วัสดุ เครื่องมือ อุปกรณ์การฝึก การสนับสนุนผู้เชี่ยวชาญ การพัฒนามาตรฐานฝีมือแรงานที่สอดคล้องกับอุตสาหกรรมของสหรัฐอเมริกา รวมถึงความร่วมมือด้านความปลอดภัย อาชีวอนามัยและสภาพแวดล้อมในการทำงานด้วย เพื่อนำไปสู่การบูรณาการการทำงานร่วมกัน และก่อให้เกิดประโยชน์ต่อประเทศต่อไป
วันอังคารที่ 16 มีนาคม 2564
ครูกัลยา ย้ำผู้บริหารการศึกษา 77 จังหวัด เร่งขับเคลื่อนแผนบูรณาการการศึกษาจังหวัดทั่วประเทศ เล็งเห็นผลภายในปี 64
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ รักษาราชการแทนรัฐมนตรีว่าการกระทรวงศึกษาธิการ เป็นประธานการประชุมมอบนโยบายแผนบูรณาการการศึกษาจังหวัดทั่วประเทศ
เมื่อวันจันทร์ที่ 15 มีนาคม 2564 คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ รักษาราชการแทนรัฐมนตรีว่าการกระทรวงศึกษาธิการ เป็นประธานการประชุมมอบนโยบายแผนบูรณาการการศึกษาจังหวัดทั่วประเทศ โดยมี นายสุภัทร จำปาทอง ปลัดกระทรวงศึกษาธิการ, นายอัมพร พินะสา เลขาธิการคณะกรรมการการศึกษาขั้นพื้นฐาน, ผู้บริหารระดับสูงกระทรวงศึกษาธิการ, ศึกษาธิการภาค, ศึกษาธิการจังหวัด และผู้อำนวยการสำนักงานเขตพื้นที่การศึกษาประถมศึกษาเขต 1 ทั้ง 77 จังหวัด เข้าร่วม ณ หอประชุมคุรุสภา กระทรวงศึกษาธิการ
คุณหญิงกัลยา โสภณพนิช รมช.ศธ. และรักษาราชการแทน รมว.ศธ. กล่าวว่า การประชุมในครั้งนี้ เป็นวันสำคัญอีกวันหนึ่งของกระทรวงศึกษาธิการ ที่แสดงให้เห็นถึงความตั้งใจในการทำงานเพื่อเยาวชนและประเทศชาติ โดยส่วนตัวก็เป็นคนหนึ่งที่ได้รับการศึกษาจากระบบการศึกษาของไทย และเป็นตัวอย่างของการได้รับการศึกษาจากโรงเรียนวัด จนกระทั่งประสบความสำเร็จจนทุกวันนี้ จึงสามารถกล่าวได้ว่า “จากโรงเรียนวัด สู่ทำเนียบรัฐบาล”
สำหรับความคืบหน้าในการดำเนินการจัดทำแผนบูรณาการจัดการศึกษาจังหวัด ในฐานะรักษาราชการแทนรัฐมนตรีว่าการกระทรวงศึกษาธิการ ต้องขอขอบคุณ นายณัฏฐพล ทีปสุวรรณ อดีตรัฐมนตรีว่าการกระทรวงศึกษาธิการ ที่คิดค้นและทุ่มเทแรงกายแรงใจ ริเริ่มโครงการดี ๆ เพื่อเด็กและเยาวชนทั่วประเทศ พร้อมทั้งขอบคุณความร่วมมือจากทุกภาคส่วนที่ร่วมกันทำงานอย่างเต็มที่เต็มกำลังความสามารถ โดย ศธ. พร้อมจะเดินหน้า ขับเคลื่อน สานต่อนโยบายบูรณาการด้านการศึกษาให้มีความต่อเนื่อง และทำให้เกิดผลอย่างเป็นรูปธรรม เพื่อประโยชน์สูงสุดแก่ผู้เรียน
ซึ่งในขณะนี้สำนักงานคณะกรรมการการศึกษาขั้นพื้นฐาน (สพฐ.) ได้ทำการคัดเลือกโรงเรียน จำนวน 349 โรงเรียน ประกอบด้วย โรงเรียนคุณภาพของชุมชนจำนวน 183 โรงเรียน โรงเรียนมัธยมดีสี่มุมเมืองจำนวน 77 โรงเรียน และโรงเรียน Stand Alone จำนวน 89 โรงเรียน เพื่อเสนอของบประมาณในการพัฒนาและยกระดับคุณภาพการศึกษาในปีงบประมาณ 2565 เรียบร้อยแล้ว ในขณะเดียวกัน ก็ได้ทำการคัดเลือกโรงเรียนนำร่องที่สามารถเป็นต้นแบบของโรงเรียนคุณภาพของชุมชน โรงเรียนมัธยมดีสี่มุมเมือง และโรงเรียน Stand Alone แบ่งเป็น 5 ภูมิภาค จำนวน 15 โรงเรียน โดยให้แต่ละโรงเรียนเขียนโครงการ เพื่อยกระดับคุณภาพการศึกษา และการจัดการเรียนการสอนของโรงเรียนนั้น เพื่อเสนอของบประมาณปี 2564 ภายใต้กรอบวงเงินโรงเรียนละไม่เกิน 2,000,000 บาท ส่วนโรงเรียนอีกจำนวน 334 โรงเรียน จะได้รับงบประมาณสนับสนุนโรงเรียนละไม่เกิน 400,000 บาท
“การยกระดับคุณภาพการศึกษานั้น ต้องการให้ความสำคัญกับพัฒนาทั้งรูปแบบการจัดการเรียนการสอน การพัฒนาคุณภาพครูผู้สอน การจัดหาสื่อการเรียนการสอนที่ทันสมัย และการพัฒนาเชิงกายภาพเป็นหลัก ทั้งนี้ ขอขอบคุณทุกภาคส่วนและทุกหน่วยงานทั้งภายในและภายนอกกระทรวงศึกษาธิการ ที่เล็งเห็นความสำคัญของการศึกษา เพราะทุกท่านจะได้รับผลิตผลด้านการศึกษาจากกระทรวงศึกษาธิการ เพื่อไปทำงานและเป็นกำลังคนที่สำคัญของประเทศ เราจะก้าวข้ามวิกฤตต่าง ๆ ที่เกิดขึ้น เพื่อสร้างคนให้สามารถแข่งขันกับนานาประเทศได้ จึงขอฝากความหวังไว้กับพวกเราทุกคน ในการร่วมกันขับเคลื่อนและสานต่อนโยบายบูรณาการการศึกษา เพื่อพัฒนาคุณภาพการศึกษาของโรงเรียนต่อไป” คุณหญิงกัลยา กล่าว
ทิพย์สุดา ศรีษะแก้ว: สรุป/ถ่ายภาพ
นวรัตน์ รามสูต: เรียบเรียง
กลุ่มประชาสัมพันธ์ สร.ศธ.: รายงาน
วันอังคารที่ 2 มีนาคม 2564
ติดตามสถานการณ์การเผาเศษซากพืชหรือวัชพืช และเศษวัสดุการเกษตรในพื้นที่การเกษตร
รองปลัดประยูร ลงพื้นที่ลพบุรีติดตามสถานการณ์การเผาเศษซากพืชหรือวัชพืช และเศษวัสดุการเกษตรในพื้นที่การเกษตร
นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมติดตามสถานการณ์การเผาเศษซากพืชหรือวัชพืช และเศษวัสดุการเกษตรในพื้นที่การเกษตรจังหวัดลพบุรี โดยมีหัวหน้าส่วนราชการ และข้าราชการในสังกัดกระทรวงเกษตรและสหกรณ์ในพื้นที่จังหวัดลพบุรี เข้าร่วมประชุม ณ ห้องประชุมสำนักงานเกษตรและสหกรณ์จังหวัดลพบุรี อำเภอเมือง จังหวัดลพบุรี ซึ่งที่ประชุมได้ชี้แจงและหารือสถานการณ์การเผาเศษซากพืชหรือวัชพืช และเศษวัสดุการเกษตรในพื้นที่การเกษตร และปัญหาหมอกควัน ฝุ่นละอองขนาดเล็ก (PM 2.5) ในพื้นที่จังหวัดลพบุรี พร้อมทั้งรายงานผลการดำเนินการป้องกันและแก้ไขปัญหาของหน่วยงาน และปัญหาอุปสรรคในการดำเนินงาน
ทั้งนี้ ได้เน้นย้ำมาตรการแก้ไขปัญหาการเผาในพื้นที่เกษตร 3 มาตรการ ประกอบด้วย 1) การป้องกัน เฝ้าระวัง ด้วยการรณรงค์ ประชาสัมพันธ์สร้างการรับรู้ให้แก่เกษตรกร 2) การยับยั้ง โดยให้หน่วยงานสนับสนุนข้อมูลและอุปกรณ์ต่าง ๆบูรณาการร่วมกับหน่วยงานภาครัฐ ภาคเอกชนในพื้นที่ รวมทั้งการบังคับใช้กฎหมายอย่างเคร่งครัดในช่วงเวลาห้ามเผา และ 3) การแก้ไข ฟื้นฟู ลดการกระจายตัวของปัญหาฝุ่นละอองที่ฟุ้งกระจายในอากาศ รวมถึงทบทวนแผนการปฏิบัติการให้มีประสิทธิภาพยิ่งขึ้น
วันศุกร์ที่ 5 มีนาคม 2564
ปลัดกอบชัยฯ ตรวจเยี่ยม SME D Bank สาขาหนองคาย พร้อมมอบนโยบายและแนวทางการปฏิบัติงาน เน้นนำแพลตฟอร์มแอพพลิเคชั่นมาใช้พัฒนาผู้ประกอบการ
นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานบอร์ดธนาคารพัฒนาวิสาหกิจขนาดกลางและขนาดย่อมแห่งประเทศไทย ลงพื้นที่ตรวจเยี่ยมธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) สาขาหนองคาย
วันนี้ (5 มีนาคม 2564) เวลา 08.00 น. นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานบอร์ดธนาคารพัฒนาวิสาหกิจขนาดกลางและขนาดย่อมแห่งประเทศไทย ลงพื้นที่ตรวจเยี่ยมธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) สาขาหนองคาย พร้อมมอบนโยบายและแนวทางการปฏิบัติงานพร้อมให้กำลังใจในการปฏิบัติงานแก่ผู้บริหารและเจ้าหน้าที่สาขา พร้อมได้ฝากถึงการพัฒนาแพลตฟอร์มหรือแอพพลิเคชั่นเพื่อนำมาเป็นเครื่องมือในการเชื่อมโยงระบบของธนาคารฯ กับลูกค้า SME D Bank รวมทั้งกำชับให้กำกับดูแลในส่วนของขั้นตอนและระยะเวลาการดำเนินการในการให้ความช่วยเหลือผู้ประกอบการให้รวดเร็วและครบถ้วน
โดยมีนายสมพล โนดไธสง ผู้ตรวจราชการกระทรวงอุตสาหกรรม นายพัตทอง กิตติวัฒน์ อุตสาหกรรมจังหวัดขอนแก่น ร่วมลงพื้นที่ และมีนายพิชิต มิทราวงศ์ ผู้ช่วยกรรมการผู้จัดการ SME D Bank นายวีระพันธ์ ชัยจักร์ ผู้จัดการ SME D Bank สาขาหนองคาย ให้การต้อนรับ
#กระทรวงอุตสาหกรรม #prindustry #แพลตฟอร์มแอพพลิเคชั่น #SMEDBank
วันศุกร์ที่ 5 มีนาคม 2564
ดีอีเอส MOU ก.วัฒนธรรม หนุนการใช้ประโยชน์ข้อมูลขนาดใหญ่ สร้างมูลค่าเพิ่มสินค้าบริการงานศิลปวัฒนธรรมร่วมสมัย
ดีอีเอส MOU ก.วัฒนธรรม หนุนการใช้ประโยชน์ข้อมูลขนาดใหญ่ สร้างมูลค่าเพิ่มสินค้าบริการงานศิลปวัฒนธรรมร่วมสมัย
เมื่อวันที่ 5 มีนาคม 2564 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมด้วย นางยุพา ทวีวัฒนะกิจบวร ปลัดกระทรวงวัฒนธรรม ร่วมลงนามบันทึกข้อตกลงความร่วมมือ (MOU) ว่าด้วยการส่งเสริมการพัฒนาบุคลากรด้านการใช้ประโยชน์ข้อมูลขนาดใหญ่ ระหว่าง สำนักงานศิลปวัฒนธรรมร่วมสมัย กระทรวงวัฒนธรรม กับ สถาบันส่งเสริมการวิเคราะห์และบริหารข้อมูลขนาดใหญ่ภาครัฐ กระทรวงดิจิทัลเพื่อเศรษฐกิจและสังคม โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม และรักษาการรัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานและร่วมเป็นสักขีพยานในพิธีลงนามดังกล่าว ณ ศูนย์ประชุมกระทรวงวัฒนธรรม ชั้น 8 กระทรวงวัฒนธรรม
โดยการลงนามในครั้งนี้ นับเป็นเจตนารมณ์ร่วมกันของทั้งสองหน่วยงาน ในการยกระดับศักยภาพบุคลากรด้านข้อมูลสารสนเทศ เพื่อสนับสนุนให้เกิดการใช้ประโยชน์ข้อมูลสำหรับภาครัฐ ภาคธุรกิจ รวมทั้งเพิ่มประสิทธิภาพการวิเคราะห์ และนำข้อมูลศิลปวัฒนธรรมร่วมสมัยมาเพิ่มมูลค่าสินค้าและบริการให้มั่นคง มั่งคั่ง และยั่งยืน ตลอดจนสร้างนวัตกรรมบริการสาธารณะที่ตอบสนองความต้องการของประชาชน อันจะยังประโยชน์ทั้งด้านเศรษฐกิจ สังคม และวัฒนธรรมต่อประเทศชาติต่อไป
****************
วันพฤหัสบดีที่ 4 มีนาคม 2564
อนุทิน เปิดงานกัญชากัญชง บุรีรัมย์ พรุ่งนี้ สร้างโอกาสต่อยอดองค์ความรู้ สู่มูลค่าทางเศรษฐกิจ
อนุทิน เปิดงานกัญชากัญชง บุรีรัมย์ พรุ่งนี้ สร้างโอกาสต่อยอดองค์ความรู้ สู่มูลค่าทางเศรษฐกิจ
วันที่ 4 มี.ค.64 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ในวันที่ 5 มี.ค.นี้ นายอนุทิน ชาญวีรกูล รองนายกรัฐมนตรีและ รมว.สาธารณสุข มีกำหนดการเป็นประธานในพิธีเปิด “มหกรรมกัญชากัญชง 360° เพื่อประชาชน” จัดขึ้นระหว่างวันที่ 5-7 มี.ค. 2564 ณ สนามช้าง อินเตอร์เนชั่นแนล เซอร์กิต จ.บุรีรัมย์ โดยเป็นงานด้านการให้ความรู้ความเข้าใจเกี่ยวกับกัญชาและกัญชงที่ใหญ่ที่สุดในประเทศไทย เพื่อเสริมองค์ความรู้ให้กับประชาชนได้นำไปต่อยอด อันจะก่อให้เกิดประโยชน์ทั้งด้านการแพทย์และด้านเศรษฐกิจอย่างมหาศาล ทั้งนี้ การผลักดันกัญชาทางการแพทย์และกัญชงเพื่อเศรษฐกิจ เป็นนโยบายของรัฐบาลในการขับเคลื่อนเศรษฐกิจไทยโดยการเพิ่มมูลค่า สร้างรายได้แก่เกษตรกรและผู้ประกอบการ ซึ่งมหกรรมกัญชากัญชง 360° เพื่อประชาชน ยังเป็นการส่งเสริมการท่องเที่ยวรูปแบบใหม่ เพื่อสร้างเม็ดเงินให้กระจายลงไปยังพื้นที่และจังหวัดใกล้เคียง พร้อมสร้างเครือข่ายในการต่อยอดธุรกิจให้กับผู้ประกอบการได้เป็นอย่างดี
น.ส.ไตรศุลี กล่าวว่า มหกรรมกัญชากัญชง 360° เพื่อประชาชน จัดขึ้นภายใต้แนวคิด การแพทย์ก้าวหน้าด้วยกัญชาทางการแพทย์ เศรษฐกิจไทยสู่เศรษฐกิจโลกด้วยกัญชงพืชเศรษฐกิจแห่งอนาคต มีกิจกรรมเสวนาจากวิทยากรที่ดีที่สุดของประเทศ ไม่ว่าจะเป็น เสวนาหัวข้อจากใต้ดินสู่บนดิน โดย อาจารย์เดชา ศิริภัทร จากมูลนิธิข้าวขวัญ ประโยชน์เเละการใช้สารสกัดกัญชาทางการเเพทย์ โดย ศ.นพ.ธีระวัฒน์ เหมะจุฑา ที่ปรึกษารัฐมนตรีว่าการกระทรวงสาธารณสุข กฎหมายยาเสพติดกับอนาคตประเทศไทย โดย ดร.ภก.อนันต์ชัย อัศวเมฆิน ผู้คร่ำหวอดในเรื่องกัญชา คณะที่ปรึกษารัฐมนตรีว่าการกระทรวงสาธารสุข ประธานคณะกรรมการขับเคลื่อนนโยบายกัญชาเสรีทางการเเพทย์ ฯลฯ พร้อมรับบริการตรวจรักษาฟรีที่คลินิกกัญชาทางการแพทย์แบบบูรณาการ ทั้งยังมีการแสดงนวัตกรรมกัญชงสร้างมูลค่าด้วยภูมิปัญญาไทย มีผลิตภัณฑ์กัญชากัญชงจากวิสาหกิจชุมชนทั่วประเทศ พร้อมมีกิจกรรมเวิร์กชอปกัญชาฟรีทุกวัน
น.ส.ไตรศุลี กล่าวว่า สำหรับนโยบายกัญชาเสรีเพื่อการแพทย์ของรัฐบาลนั้น ได้มีความก้าวหน้าเป็นอย่างมาก โดยมีการประกาศปลดล็อกยาเสพติดให้โทษในประเภท 5 ในส่วนของกัญชาและกัญชงให้สามารถนำไปใช้ประโยชน์ได้โดยไม่จัดเป็นยาเสพติดแล้ว ยกเว้นช่อดอกและเมล็ดกัญชา มีผลบังคับใช้ตั้งแต่วันที่ 15 ธ.ค.2563 ทั้งนี้ ประชาชนทุกครัวเรือนมีสิทธิปลูกกัญชาได้ เพียงแต่ต้องปฏิบัติตามกฎหมายและระเบียบของหน่วยงานที่เกี่ยวข้อง ซึ่งทั้งการปลูก สกัด และผลิต จะต้องขออนุญาตจาก สำนักงานคณะกรรมการอาหารและยา (อย.)
น.ส.ไตรศุลี กล่าวว่า ปัจจุบันประชาชนให้ความสนใจเกี่ยวกับการสร้างมูลค่าเพิ่มจากกัญชาและกัญชงจำนวนมาก ทั้งนี้ กัญชาและกัญชงยังกลายเป็นกระแสความสนใจในการนำไปต่อยอดธุรกิจของคนรุ่นใหม่ ดังนั้น กระทรวงสาธารณสุข จึงได้จัดกิจกรรมเสริมองค์ความรู้ให้กับประชาชนที่สนใจอย่างต่อเนื่อง โดยเชื่อว่ากัญชาและกัญชง จะเป็นพืชเศรษฐกิจที่สามารถขับเคลื่อนเศรษฐกิจไทยได้เป็นอย่างดีในอนาคต
วันพฤหัสบดีที่ 25 มีนาคม 2564
กสร. ร่วมมือศาลแรงงานกลางเปิดศูนย์บริการด้านกฎหมายเคลื่อนที่ทั่วกรุง อำนวยความยุติธรรมแก่นายจ้าง ลูกจ้าง
กรมสวัสดิการและคุ้มครองแรงงาน ร่วมกับศาลแรงงานกลางเดินหน้าโครงการ “ศาลแรงงานเคลื่อนที่” ช่วยเหลือและอำนวยความยุติธรรมแก่ประชาชนด้านแรงงานที่ได้รับผลกระทบจากสถานการณ์การแพร่ระบาดของโรคโควิด-19 เริ่มตั้งแต่วันนี้ - 16 ก.ย. 64
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า นายสุชาติ ชมกลิ่น รัฐมนตรีว่าการกระทรวงแรงงาน มีความห่วงใยผู้ใช้แรงงานและสถานประกอบกิจการที่ได้รับผลกระทบจากสถานการณ์การแพร่ระบาดของโรคโควิด-19 อาจเกิดคดีแรงงานที่ตกลงกันไม่ได้ จึงมอบหมายให้กรมสวัสดิการและคุ้มครองแรงงาน ประสานกับศาลแรงงานกลางจัดโครงการ “ศาลแรงงานเคลื่อนที่”ต่อเนื่องขึ้นเป็นปีที่ 2 เพื่อให้บริการสร้างการรับรู้และเข้าใจถึงสิทธิหน้าที่สวัสดิการของนายจ้างและลูกจ้างตามกฎหมายแรงงาน ในรูปแบบของศูนย์บริการด้านกฎหมายเคลื่อนที่ โดยจะให้บริการไกล่เกลี่ย การรับคำฟ้องแก่นายจ้าง ลูกจ้าง และประชาชนที่ได้รับผลกระทบจากสถานการณ์การแพร่ระบาดของโรคโควิด-19 เพื่อลดภาระค่าใช้จ่าย และลดการเดินทางมายังศาลของประชาชน ซึ่งเปิดให้บริการครั้งแรก ณ สำนักงานสวัสดิการและคุ้มครองแรงงานกรุงเทพมหานครพื้นที่ 5 (เขตดินแดง) ในวันที่ 25 มีนาคม 2564 จากนั้นจะเคลื่อนที่ไปจัด ณ สำนักงานสวัสดิการและคุ้มครองแรงงานกรุงเทพมหานครพื้นที่ต่างๆ ได้แก่ ครั้งที่ 2 วันที่ 22 เมษายน พื้นที่ 3 (เขตประเวศ) ครั้งที่ 3 วันที่ 20 พฤษภาคม พื้นที่ 9 (เขตจตุจักร) ครั้งที่ 4 วันที่ 17 มิถุนายน พื้นที่ 6 (เขตคลองสาน) และ พื้นที่ 7 (เขตตลิ่งชัน) ครั้งที่ 5 วันที่ 22 กรกฎาคม พื้นที่ 4 (เขตคันนายาว) และพื้นที่ 10 (เขตมีนบุรี) ครั้งที่ 6 วันที่ 19 สิงหาคม พื้นที่ 1 (เขตสาทร) และ พื้นที่ 8 (เขตพระนคร) และครั้งสุดท้ายในวันที่ 16 กันยายน ณ สำนักงานสวัสดิการและคุ้มครองแรงงานกรุงเทพมหานครพื้นที่ 2 (เขตราษฎร์บูรณะ) รวมทั้งสิ้น 7 ครั้ง
อธิบดี กสร. กล่าวต่อไปว่า โครงการดังกล่าวเป็นประโยชน์อย่างยิ่งต่อนายจ้าง ลูกจ้างที่มีข้อสงสัย หรือต้องการความชัดเจนในการปฏิบัติตามกฎหมายแรงงาน ซึ่งจะช่วยลดปัญหาด้านแรงงาน สร้างความเข้าใจที่ถูกต้องนำมาซึ่งความร่วมมือ ร่วมใจให้ผ่านพ้นวิกฤติของโรคโควิด-19 ไปได้ด้วยดี จึงขอเชิญชวนผู้สนใจใช้บริการ โครงการ “ศาลแรงงานเคลื่อนที่” ได้ตามสถานที่ข้างต้นตามที่สะดวก ทั้งนี้ สามารถสอบถามรายละเอียดเพิ่มเติมได้ที่ กองนิติการ กรมสวัสดิการและคุ้มครองแรงงาน โทรศัพท์ 0 2246 7589 หรือสายด่วน 1506 กด 3
วันจันทร์ที่ 1 มีนาคม 2564
นายกรัฐมนตรีย้ำบอร์ดอีอีซี เน้นกระจายการลงทุนในพื้นที่ EEC ดึงดูดนักลงทุนจากทั่วโลก เชื่อมโยงทุกระเบียงเศรษฐกิจในประเทศสู่สากล
นายกรัฐมนตรีย้ำบอร์ดอีอีซี เน้นกระจายการลงทุนในพื้นที่ EEC ดึงดูดนักลงทุนจากทั่วโลก เชื่อมโยงทุกระเบียงเศรษฐกิจในประเทศสู่สากล
วันนี้ (1 มี.ค.64) เวลา 09.30 น. ณ ตึกภักดีบดินทร์ ทำเนียบรัฐบาล นายอนุชา บรูพชัยศรี โฆษกประจำสำนักนายกรัฐมนตรี เปิดเผย พลเอก ประยุทธ์ จันทร์โอชา นายกรัฐมนตรี ในฐานะประธานกรรมการ กพอ. เป็นประธานการประชุมคณะกรรมการนโยบายเขตพัฒนาพิเศษภาคตะวันออก (กพอ.) ครั้งที่ 1/2564 โดยภาพรวมการขอรับส่งเสริมการลงทุนใน อีอีซี ในปี 2563 ที่ผ่านมา มีทั้งสิ้น 453 โครงการ มูลค่าการลงทุน 2.08 แสนล้านบาท คิดเป็น 43% ของการขอรับส่งเสริมการลงทุนทั้งประเทศ ขณะที่โครงการรถไฟความเร็วสูงเชื่อมสามสนามบิน โครงการพัฒนาสนามบินอู่ตะเภาและเมืองการบินภาคตะวันออก ความก้าวหน้าโครงการพัฒนาท่าเรืออุตสาหกรรมมาบตาพุด ระยะที่ 3 ช่วงที่ 1 ก็มีความก้าวหน้าการเตรียมพื้นที่โครงการ การก่อสร้างโครงสร้างพื้นฐาน งานรื้อย้ายสาธารณูปโภค เร็วกว่าเป้าหมาย
นายกรัฐมนตรีกล่าวถึงการประชุมของคณะกรรมการนโยบายเขตพัฒนาพิเศษภาคตะวันออก EEC เพื่อติดตามความก้าวหน้ามีผลปรากฏออกมาเป็นรูปธรรม แม้ว่าจะมีสถานการณ์โควิด – 19 ขณะนี้มีการลงทุนในด้านต่าง ๆ กว่าร้อยละ 50 วันนี้มีประเทศญี่ปุ่น จีน เนเธอร์แลนด์และอีกหลายประเทศกำลังสนใจเข้ามาลงทุนในประเทศไทยอีกด้วย ทั้งอุตสาหกรรม ดิจิตอล 5G ที่ไทยทำได้เร็วกว่าประเทศอื่น ๆ ในอาเซียน โดยมีการลงทุนในโครงสร้างและมีการใช้งานแล้วในอำเภอบ้านฉาง รวมทั้งเตรียมพร้อมระบบ Cloud และระบบต่าง ๆ สำหรับภาคอุตสาหกรรม ได้มีการใช้แพลตฟอร์มต่าง ๆ ด้วย เพื่อลดภาระต้นทุน สนับสนุนขีดความสามารถในการแข่งขัน ขณะเดียวกัน นายกรัฐมนตรียังกำชับให้ดูแลประชาชนที่อยู่ในพื้นที่ที่ต้องส่งมอบให้กับการดำเนินการสาธารณูปโภคพื้นฐาน พร้อมย้ำรัฐบาลเผชิญหน้าอุปสรรคและเร่งแก้ปัญหาที่เกิดขึ้นทุกพื้นที่ เพื่อให้เกิดผลกระทบกับประชาชนให้น้อยที่สุด
โฆษกประจำสำนักนายกรัฐมนตรียังเผยว่า นายกรัฐมนตรีได้ย้ำแนวทางสำคัญในการสร้างความสมดุลการลงทุน เน้นเปิดกว้างให้เกิดการกระจายการลงทุนจากนักลงทุนทั่วโลก โดยเฉพาะประเทศที่มีความรู้ ดึงความชำนาญและนวัตกรรมจากทั่วโลก โดยเฉพาะการลงทุนในเขตส่งเสริมอุตสาหกรรมและนวัตกรรมดิจิทัล เพื่อยกระดับการพัฒนา ขณะเดียวกันก็ต้องให้ความสำคัญกับนักลงทุนไทย โดยเฉพาะผู้ประกอบการรุ่นใหม่ Startup ไทยที่มีศักยภาพ เพื่อให้เม็ดเงินถูกดึงออกมาใช้ลงทุนช่วยแก้ปัญหาเงินบาทแข็งค่าได้อีกทางหนึ่งด้วย ซึ่งทุกโครงการต้องดำเนินการอย่างโปร่งใส มีประสิทธิภาพ และตรวจสอบได้ นอกจากนี้นายกรัฐมนตรียังสั่งการให้ EEC และหน่วยงานที่เกี่ยวข้องเร่งให้ข้อมูลเพิ่มเติมทุก 1-3 เดือน เพื่อให้นักลงทุนต่าง ๆ และประชาชน รับทราบถึงการลงทุนในระยะต่อไปอย่างต่อเนื่อง เพราะอีอีซีเป็นโอกาสสำคัญในการสร้างอนาคตให้กับประเทศไทย
สำหรับการประชุมบอร์ดอีอีซีวันนี้ ยังได้รับทราบความคืบหน้า โครงการ EFC ขับเคลื่อนห้องเย็นทันสมัย ด้วยการพัฒนาเทคโนโลยีห้องเย็นที่ทันสมัยสำหรับผลไม้ อาทิ ทุเรียน และอาหารทะเล โดยตั้งเป้าสร้างรายได้ให้เกษตรกรที่เข้าร่วมโครงการฯ เพิ่มขึ้นร้อยละ 20 - 30 สร้างรายได้ดีต่อเนื่องให้เกษตรกร รวมทั้งความก้าวหน้า พัฒนา 5G ในอีอีซี ก้าวสู่เศรษฐกิจสังคมดิจิทัลเต็มรูปแบบ ทั้งด้านโครงสร้างพื้นฐานและด้านสัญญาณ ด้านข้อมูลกลาง จะสนับสนุนการจัดตั้งศูนย์ข้อมูล (Data Center) รวมทั้งการผลักดันให้บ้านฉางเป็นต้นแบบชุมชนอนาคต (Smart city) ทั้งการใช้เทคโนโลยี 5G ดิจิทัลเพื่อการเกษตรอัจฉริยะ และการดูแลสุขภาพชุมชน ร่วมมือพัฒนาท่าเรือบก (Dry Port) แหลมฉบัง ด้วย